ཁོ་རང་སྔར་ཕྱིར་མཚོ་ནུབ་ས་ཁུལ་གྱི་བོད་ཀྱི་ལོ་སར་དགོང་འཚོགས་དང་མདོ་སྨད་སོག་རྫོང་ས་ཆའི་རྡུང་ལེན་འགྲན་ཚོགས་སུ་ཞུགས་ནས་རང་གི་གླུ་ངག་སྙན་མོས་མཆོད་པ་དང་གར་གྱི་ལྡེམ་མྱུར་ནི་ལང་ཚོའི་གཟི་འོད་འབར་བའི་ཤ་དར་ངག་དར་གྱི་གཞོན་ནུ་འདིའི་ང་རོའོ།ངལ་དང་བརྩོན་ལས་བྱུང་བའི་ཆེད་བསྒྲིགས་དུ་མ་ཡོད་ལ།དེ་དག་ལས་༼ལང་ཚོའི་གླུ་སྐད་༽ནི་གཞོན་ནུ་སྟག་ཤར་ཚོའི་ལང་ཚོའི་ཉམས་སྣང་ཡིན་ལ།ཕ་སྐད་མ་ཡིག་གི་རེ་སྐུལ་དང་མཐུན་སྒྲིལ་མཉམ་གནས་གྱི་ལྟ་བ།འཚོ་གསར་མེ་ལོང་གི་དབྱངས་སྙན་སོགས་༼རེ་བའི་བུ་ཆུང་༽གི་རྒྱུད་སྐུད་ལས་ཐེམ་ཆེན་གྱི་མཁའ་དབྱིངས་སུ་བཏབ་པའི་སེམས་འདུན་གཙང་མ་དེ་ཡིན།མེས་པོ་རལ་བ་ཅན་གྱི་ངག་སྒོ་ནས་མཆེད་པ་དང་མེས་པོ་རུས་དཀར་ཅན་ཚོས་རིགས་རྒྱུད་ལ་གནང་བ།སྔོན་བྱོན་མཁས་པཎ་རྣམས་ཀྱི་རྣམ་དཔྱོད་ལས་མཆེད་པ་སོགས་གཞོན་ནུ་རུས་དཀར་ཅན་འདིའི་༼གསེར་གྱི་ཕ་སྐད་༽གྱི་གདངས་འགྲོས་གསལ་ལ།བབ་ཆགས་ལྷོད་ཡངས་སྟེར་བའི་དབྱངས་ཀྱི་སྙན་པ་ནི།ང་ཡི་སེམས་བྱུང་གི་ཚོར་འདུ་ཡིན་ལ།ཁྱེད་ཀྱི་རིགས་དྲུག་གི་རྣམ་ཤེས་ཡིན།